**Iubirea, miere sau otravă**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IUBIREA, MIERE SAU OTRAVĂ

Îmi torn iubirea în pocal de aur,

Licoare dulce: miere sau otravă?

Iar tu, cu mâinile de meșter faur,

Pocalul îl ridici fără zăbavă.

Tu sorbi încet, doar câte-o picătură,

Nectarul ce în suflet îți pătrunde,

Și nu-ți mai iei pocalul de la gură,

Și nu mai știi nici cine ești, nici unde.

Iar eu mă uit, privind cu-nfrigurare,

Licoarea dacă-o sorbi până la urmă,

Să văd dacă dulceața ei te doare,

Sau dacă sufletul avid ți-l scurmă.

Licoarea îți pătrunde-adânc în ființă,

Prin venele-ți dulceața să și-o poarte,

Nebun, faci jurăminte de credință,

Fără să știi : renaștere-i sau moarte ?